เดินหน้ารื้อแผนแม่บทประกัน
รับเปิดเสรีสอดคล้องปัจจุบันคุ้มครองสิทธิผู้บริโภคมากขึ้น
2 ก.ค. 2555

รับเปิดเสรีสอดคล้องปัจจุบันคุ้มครองสิทธิผู้บริโภคมากขึ้น
คปภ.ตื่นตัวยกร่างแผนแม่บทใหม่รับเปิดเสรีให้สอดคล้องกับปัจจุบัน
นายวิวัฒน์ เกิดไพบูลย์ รองเลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ด้านกฎหมาย คดี และคุ้มครองสิทธิประโยชน์ เปิดเผยว่า ขณะนี้ทาง คปภ.อยู่ระหว่างเปิดรับฟังความคิดเห็นจากผู้ที่เกี่ยวข้อง เพื่อยกร่างกฎหมายแม่บทว่าด้วยการประกันภัยที่จะมีการแก้ไขใหม่ ปรับปรุงให้มีความเหมาะสมกับสถานการณ์ที่เปลี่ยนแปลงของภาวะเศรษฐกิจและสังคมในปัจจุบัน และเป็นไปตามหลักเกณฑ์สากล (Insurance Core Principles : ICPs) 
แผนพัฒนาการประกันภัย ฉบับที่ 2 (พ.ศ. 2553-2557) ที่กำหนดเรื่องการพัฒนาโครงสร้างพื้นฐานของระบบประกันภัยไทยให้มีประสิทธิภาพเทียบเท่าระดับสากล ประกอบกับกฎหมายที่ใช้อยู่ในปัจจุบันไม่เอื้ออำนวยต่อการพัฒนาธุรกิจประกันภัยไทยในการรองรับการเปิดเสรี จึงจำเป็นต้องปฏิรูปกฎหมายว่าด้วยการประกันภัยใหม่ ซึ่ง คปภ.ได้ให้มูลนิธิสถาบันวิจัยกฎหมายเป็นผู้ศึกษาแนวทางการปฏิรูป และยกร่างกฎหมายแม่บทฉบับใหม่ขึ้น โดยรวบรวมจากข้อปัญหาต่างๆ ควบคู่ไปกับการศึกษากฎหมายต่างประเทศ 
“แนวคิดการจัดทำร่างกฎหมายใหม่จะออกมาในทิศทางที่รองรับการเปิดเสรีประชาคมเศรษฐกิจอาเซียนในปี 2558 ซึ่งมุ่งเน้นเรื่องการทำงานที่โปร่งใสของบริษัทประกันภัยและคนกลางประกันภัย และการคุ้มครองสิทธิประโยชน์ของผู้บริโภคมากขึ้น โดยสาระสำคัญประกอบด้วยการเปิดเผยข้อมูลเกี่ยวกับตัวแทน/นายหน้า ธรรมาภิบาลในบริษัทประกันภัย(Good Corporate Governance) รวมถึงการฟอกเงินที่จะต้องมีกฎเกณฑ์ที่รัดกุมและสอดคล้องกับกฎหมายฟอกเงิน”นายวิวัฒน์ กล่าว
นายวิวัฒน์ กล่าวว่า การเปิดรับฟังความคิดเห็นของ คปภ. จะมาทั้งจากภาคธุรกิจประกันภัย หน่วยงานที่เกี่ยวข้อง ประกอบด้วย บริษัทประกันชีวิต บริษัทประกันวินาศภัย สมาคมประกันชีวิตไทย สมาคมประกันวินาศภัย สมาคมตัวแทนประกันภัย สมาคมนายหน้าประกันภัย และบริษัทที่ปรึกษากฎหมาย รวมทั้งผู้แทนสำนักงาน คปภ. ซึ่งถือเป็นผู้มีส่วนได้เสีย หรือผู้ที่จะต้องปฏิบัติตามกฎหมายดังกล่าว รวมถึงผู้ที่มีส่วนสำคัญในการผลักดันให้การปรับปรุงแก้ไขกฎหมายประสบผลสำเร็จ และสามารถปฏิบัติได้จริง เพื่อให้สอดคล้องกับภาวการณ์ ซึ่งจะเป็นประโยชน์ต่อทุกฝ่าย โดยเฉพาะอย่างยิ่งประชาชนจะได้รับสิทธิประโยชน์จากการทำประกันภัยอย่างเต็มที่และเป็นธรรม